Diari Oficial de la Generalitat Valenciana


Sumari del DOGV 9469, del 14-11-2022 (2022/10764)

RESOLUCIÓ de 16 de setembre de 2022, del director general de Qualitat i Educació Ambiental, per la qual es formula informe d'impacte ambiental del projecte de planta de compostatge de restes de poda, parcel·la 396, polígon 41, del terme municipal d'Alcalà de Xivert. Expedient: (2019576) 076/2021/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9469

Data del DOGV
:   14-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10422


Data del document
:   16-09-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 16 de setembre de 2022, del director general de Qualitat i Educació Ambiental, per la qual es formula informe d'impacte ambiental del projecte de planta de compostatge de restes de poda, parcel·la 396, polígon 41, del terme municipal d'Alcalà de Xivert. Expedient: (2019576) 076/2021/AIA. [2022/10178]  
Informe d'impacte ambiental  
Expedient: (2019576) 076/5349-VKH.  
Títol: planta de compostatge de restes de poda.  
Titular: Viveros Alcossebre, SL.  
Òrgan substantiu: Ajuntament d'Alcalà de Xivert.  
Localització: parcel·la 396, polígon 41, Alcalà de Xivert.  
  
Tramitació administrativa  
En data 30 de maig de 2021, ha tingut entrada en aquest òrgan ambiental un ofici remés per l'Ajuntament d'Alcalà de Xivert en relació amb el projecte de planta de compostatge de restes de poda, que Viveros Alcossebre, SL, promou en el terme municipal d'Alcalà de Xivert.  
  
En aquest ofici s'indica que es dirigeixen a aquest òrgan ambiental a l'efecte de tramitar l'avaluació ambiental del projecte i, així mateix, s'adjunta la següent documentació:  
- Sol·licitud d'inici.  
- Projecte d'accés a la parcel·la.  
- Estudi d'impacte ambiental.  
- Informe municipal favorable de l'activitat.  
- Certificat d'informació pública.  
- Notificació de l'Ajuntament a l'interessat que conté la declaració d'interés comunitari.  
En data 17 de maig de 2022 va tindre entrada en aquest òrgan ambiental el projecte tècnic.  
En data 27 de juliol de 2022 aquest òrgan va emetre un requeriment en què sol·licitava els informes rebuts per a l'emissió de la declaració d'interés comunitari (DIC) i l'ampliació i/o esmena de certs aspectes del projecte.  
En data 10 d'agost de 2022 es va rebre en aquest òrgan l'acord d'aprovació de la DIC i l'annex d'esmena requerit.  
Considerant que l'Ajuntament ha sotmés l'expedient a informació pública i aporta el resultat del tràmit, informe municipal i declaració d'interés comunitari i en nom de la simplificació i reducció de càrregues administratives, s'incorpora la documentació esmentada al present expedient als efectes previstos en l'article 46 de la Llei 21/2013. La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
L'empresa Viveros Alcossebre, SL, promou una instal·lació de compostatge en bloc en sistema obert en el terme municipal d'Alcalà de Xivert.  
  
La instal·lació se situarà en la parcel·la 396 del polígon 41, partida La Maleta, amb referència cadastral 89102L434346896297DG, de 5.808 m² de la qual ocuparan 1.956 m² com a zona de treball, 1.175,43 m² com a superfície de rodadura i 2.72 m² en construccions; el percentatge ocupat serà el 33.68 % i la resta quedarà en el seu estat original.  
La parcel·la compta amb l'aprovació d'una declaració d'interés comunitari de la Conselleria de Política Territorial, Obres Públiques i Mobilitat, de 17 de juliol de 2020.  
La planta admetrà 3.000 m³/any de restes de poda i produirà 378 m³/any de compost.  
La instal·lació disposarà d'accés rodat a la carretera CV-142 a través d'un camí local, aigua potable a través de l'empresa subministradora Facsa, un sanitari portàtil i un punt de recollida de residus sòlids urbans en la carretera CV-142, pròxim a l'entrada de la instal·lació. La instal·lació no necessita subministrament elèctric.  
A l'eixida de la instal·lació s'instal·larà un regall desinfectant, que consistirà en una fossa amb líquid a base de clor. Estarà fabricat en formigó, de 3 m de llarg, 3 m d'ample i 25 cm de profunditat. Amb aquestes mesures s'evitarà que la completa superfície de les rodes dels vehicles que isquen de la instal·lació arrosseguen residus fora d'aquesta. Aquesta instal·lació estarà completament impermeabilitzada, i es garantirà que no hi hagen filtracions al sòl.  
En les zones de compostatge amb aspersió i volteig i en la zona d'apilament final s'instal·larà una solera impermeabilitzant. Aquesta capa impermeabilitzant, que garantirà que els lixiviats no es filtren cap al subsol, estarà formada per una membrana de polietilé d'alta densitat PEAD, que es col·locarà enmig de 2 capes d'arena fina de 20 cm cadascuna. Sobre la capa superior d'arena es col·locarà una última capa de 20 cm de llast o mescla d'àrids no triturats. Sobre la coberta de llast es depositarà el material de compostatge. El conjunt impermeabilitzant s'instal·larà amb el pendent necessari per a canalitzar els lixiviats cap a una bassa impermeabilitzant.  
Aquesta canalització anirà completament enterrada amb canonada de polietilé i protegida per capa d'arena. Aquesta bassa de lixiviats estarà composta d'una membrana de polietilé d'alta densitat col·locada sobre una capa d'arena de 20 cm. Les dimensions d'aquesta bassa seran de 10 m de llarg x 1 m d'ample x 1 m de profunditat amb una capacitat d'emmagatzematge de 10 m³. Els regs en la zona de compostatge es realitzaran sectoritzats, amb un volum aproximat d'aigua utilitzada d'1,5 m³ per reg, del qual un percentatge molt elevat és absorbit pel material emmagatzemat, la qual cosa és necessària per a continuar el procés aeròbic. La bassa té la suficient capacitat per a contindre els lixiviats de diversos regs.  
L'aigua i els llots recollits en la bassa de lixiviats seran reutilitzats en el procés de compostatge mitjançant una xicoteta bomba solar que els impulsarà a través d'una canonada de polietilé fins als munts de compostatge.  
La resta de la superfície de la parcel·la destinada a l'activitat de compostatge, és a dir, la zona d'apilament inicial i triturat, zona de garbellat i zones de maniobra de vehicles tindran pendent cap a la part de la parcel·la no utilitzada per a l'activitat. En aquesta part de la parcel·la 396 del polígon 41 del terme municipal d'Alcalà de Xivert que quedarà lliure de l'activitat objecte d'aquest projecte, es plantaran arbres fruiters mediterranis (oliveres i/o ametlers). Per tant, l'aigua s'aprofitarà per a cultivar-los.  
La instal·lació disposarà de la següent maquinària:  
- Trituradora amb motor, remolcable per carretera.  
- Tractor agrícola per a les fases d'apilat, volteig del compost, garbellat i apilament final.  
- Garbelladora.  
- Bàscula amb caseta prefabricada amb arxiu, taula i cadira per a l'operari.  
- Sedassos de diferents grandàries amb els seus accessoris.  
El procés industrial de compostatge és el següent:  
- Poda i recepció del material. El volum mitjà de poda serà de 12,5 m³/dia que equival a 2 t/dia, considerant una densitat de 160 kg/m³ i procedirà tant de l'empresa promotora com de tercers. Es rebran 3.000 m³/any. A l'entrada del material es revisarà la composició rebutjant les partides contaminades amb producte no desitjat i es depositarà en la zona d'apilament, separant el material no triturat del triturat.  
  
- Triturat. En la mesura que siga possible el triturat es realitzarà en la parcel·la d'origen del material, remolcant la trituradora mitjançant un vehicle amb un sistema d'enganxament de bola. El triturat redueix el volum a 1/5 de l'original. La capacitat de triturat és de 12 m³/hora. La zona d'apilament inicial i triturat té una superfície de 217 m² i pot contindre material sense triturar de 17 dies o material triturat de 85 dies. Cada dues setmanes es realitzarà el triturat dels vegetals sense triturar.  
  
- Apilat. El material triturat s'alinearà en piles de 3 m d'ample i 1.5m d'alt. Es disposarà de 3 piles per a classificar el material per dates. La superfície destinada a les piles és de 303 m² amb un volum total de 454,5 m³. L'apilat es realitzarà amb tractor pala.  
- Compostatge. Una vegada apilat s'utilitzarà un procés aeròbic per al qual es necessita aigua i oxigen. S'afegirà aigua mitjançant una xarxa d'aspersors temporitzats i es farà un volteig cada dues setmanes. El procés de compostatge dura entre 17,5 i 35 setmanes i el pes i volum es redueixen a un 70 % de l'original.  
- Garbellat. Una vegada finalitzat el compostatge es procedirà al garbellat del material. Les fraccions de major grandària tornaran a les piles de compostatge i la resta es considera material acabat. El garbellat reduirà el volum del material en un 10 %.  
- Apilament final. El material ja compostat serà emmagatzemat amb el tractor pala en la zona d'apilament final i romandrà en aquest lloc fins que s'use en jardins.  
L'activitat, tot i que no suposarà augmentar significativament els nivells d'ocupació laboral, permetrà estabilitzar la situació laboral existent de serveis vinculats al manteniment de jardineria i arbratge.  
  
- El projecte és independent i no s'acumula a altres projectes existents o aprovats.  
- La instal·lació utilitza sòl agrícola fèrtil (1.956 m²) i aigua en quantitats no significatives. El sistema utilitzat per al tractament superficial de la instal·lació és fàcilment reversible i permetrà tornar el sòl al seu estat original en finalitzar l'activitat.  
- L'activitat genera residus sòlids i líquids assimilables a urbans, el destí dels quals s'ha descrit en el present informe.  
- Les primeres aigües pluvials (brutes) seran recollides en la bassa de lixiviats. En el cas que la bassa vesse, les pluvials diluïdes seran usades com a abonament de la zona de la DIC no usada o en una parcel·la confrontant propietat del promotor.  
L'activitat és considerada com a potencialment contaminadora de l'atmosfera en el grup B i codi 09 10 05 01, per la qual cosa està sotmesa a autorització administrativa.  
Per al tipus de producte que rebrà tractament (organicovegetal) i la necessitat d'una parcel·la d'àmplies dimensions, resulta convenient el seu emplaçament en el sòl no urbanitzable. En el nucli d'Alcossebre no existeix sòl urbà o urbanitzable amb la qualificació adequada per a aquesta activitat. La parcel·la està situada a mitja distància entre els nuclis d'Alcalà de Xivert i Alcossebre, en un punt fàcilment accessible, en ser pròxima a la carretera CV-142, i no es requereix suplementar les infraestructures existents de subministrament elèctric, aigua i sanejament.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 9.b del seu annex II.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar que el projecte de planta de compostatge de restes de poda, promogut per Viveros Alcossebre, SL, en el terme municipal d'Alcalà de Xivert, sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental, de les condicions de la DIC i als termes del present informe.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 16 de setembre de 2022.- El director general de Qualitat i Educació Ambiental: Joan Piquer Huerga.